Poppie-moord: Ma en stiefpa weer in hof | SAUK.co.za - Nuus.info
Poppie-moord: Ma en stiefpa weer in hof
Kobus en Louisa Koekemoer Dinsdag in die hof. Foto: Verskaf
Kobus (43) en Louisa (45) Koekemoer, wat albei teregstaan vir die moord op die driejarige Poppie van der Merwe, het Dinsdag in die Brits-landdroshof verskyn.
Dit was die tweede keer dat die Koekemoer-egpaar saam in die hof verskyn het nadat hulle verlede jaar afsonderlik in hegtenis geneem is.
Hulle het op 25 Januarie vir die eerste keer saam in die hof verskyn nadat die sake saamgevoeg is. Die saak is toe tot 21 Februarie uitgestel vir nadere ondersoek en die afhandeling van die akte van beskuldiging.
Cobus Ludick, stigter van die ondersteuningsgroep Justice for Poppie wat die hofverrigtinge bygewoon het, het aan Maroela Media gesê die akte van beskuldiging was egter nog nie Dinsdag gereed nie en die saak is tot 28 Maart uitgestel.
Adrian Nel, Louisa se regverteenwoordiger, het aan Maroela Media gesê as die akte van beskuldiging nie teen daardie tyd afgehandel is nie, sal hy 'n aansoek bring dat die saak van die hofrol geskrap word. Hy het gesê hulle werk nog aan 'n aansoek om te appelleer teen haar borgtoguitspraak.
Die saak sal in die hooggeregshof in Pretoria aangehoor word sodra die akte van beskuldiging gereed en 'n verhoordatum bepaal is.
Maroela Media het laat in Oktober die nuus gebreek van Poppie se tragiese dood, wat skokgolwe deur die land gestuur het.
Sy is die aand van 25 Oktober na 'n hospitaal in Brits gehaas, nadat Kobus, haar stiefpa, haar vermoedelik aangerand het. Die Koekemoer-egpaar het toe reeds vanuit Orania na 'n kleinhoewe in Mamogaleskraal naby Brits verhuis.
Poppie is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem.
Die patoloog het tydens Koekemoer se borgtogaansoek in November in die Brits-landdroshof sy bevinding van die nadoodse ondersoek bekend gemaak. Volgens die patoloog was die hoofoorsaak van Poppie se dood 'n harde hou teen haar kop.
Die patoloog het verder bevind Poppie het ronde kneusplekke aan albei hande, voorarms en voete gehad en albei oorskulpe was gekneus, "wat dui op oormatige aanranding van die kind". Die patoloog het ook aangedui daar was bloed aan die onderkant van Poppie se skedel en bloeding aan die linkerkant van haar brein.
Louisa is op 15 Desember omstreeks 15:00 by haar huis in Mamogaleskraal in hegtenis geneem. Albei staan tereg op aanklag van moord en hul borgtogaansoeke was onsuksesvol.